Avainsanat

Tiivistelmä



Avainsanat

1. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Asetus, jolla muutetaan viinien kuvauksessa käytettyjen perinteisten täydennysmerkintöjen suojaukseen sovellettavia sääntöjä – Tiettyjen italialaisten viinintuottajien nostama kanne – Italialaisten viinintuottajien tiettyjen yhdistysten nostama kanne – Tutkimatta jättäminen

(EY 230 artiklan neljäs kohta; komission asetus N:o 316/2004)

2. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Edellytystä, jonka mukaan toimen on koskettava henkilöitä erikseen, ei voida tulkita contra legem

(EY 230 artiklan neljäs kohta)

Tiivistelmä

1. Asetuksen N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta annetun asetuksen N:o 753/2002 muuttamisesta annettu asetus N:o 316/2004, jolla muutetaan erityisesti viinien kuvauksessa käytettyjen perinteisten täydennysmerkintöjen suojaukseen sovellettavia sääntöjä, on yleisesti sovellettava toimi EY 249 artiklan toisessa kohdassa tarkoitetulla tavalla, koska sitä sovelletaan objektiivisesti määriteltyihin tilanteisiin ja koska sillä on oikeusvaikutuksia yleisesti ja abstraktisti määriteltyihin taloudellisiin toimijoihin, jotka täyttävät tietyt edellytykset. Se ei näet koske ainoastaan italialaisia viinintuottajia, vaan sen oikeusvaikutukset kohdistuvat myös tuntemattomaan määrään muiden jäsenvaltioiden tuottajia, jotka käyttävät nyt tai tulevaisuudessa perinteisiä täydennysmerkintöjä.

Tämä asetus voi koskea luonnollista henkilöä tai oikeushenkilöä erikseen vain, jos se koskee niitä niille tunnusomaisten erityispiirteiden tai sellaisen tosiasiallisen tilanteen takia, jonka perusteella nämä erottuvat kaikista muista ja ne voidaan tällä perusteella yksilöidä samalla tavalla kuin se, jolle päätös on osoitettu. Näin ei ole sellaisten italialaisten viinintuottajien osalta, joilla on lupa käyttää tiettyjä, alkujaan asetuksen N:o 753/2002 liitteessä III olevassa B kohdassa mainittuja italialaisia perinteisiä merkintöjä, eikä italialaisten viinintuottajien tiettyjen yhdistysten osalta.

Yhtäältä riidanalainen asetus koskee kyseisiä italialaisia tuottajia ainoastaan näiden objektiivisessa ominaisuudessa tma-laatuviinien tuottajina. Yksilöidyille ja tyhjentävästi luetelluille perinteisille merkinnöille olemassa oleva oikeudellinen suoja ei nimittäin erota italialaisia tuottajia muista yhteisön tuottajista, joiden tuottamissa tma-laatuviineissä käytetään perinteisiä täydennysmerkintöjä. Samoin vaikka riidanalaisessa asetuksessa säädetyt toimenpiteet voivat aiheuttaa merkittäviä taloudellisia seurauksia kantajille, niistä aiheutuu kuitenkin samankaltaisia seurauksia myös muille yhteisön tma-laatuviinien tuottajille. Se, että toimi vaikuttaa taloudellisesti enemmän tiettyihin toimijoihin kuin heidän kilpailijoihinsa, ei riitä siihen, että voitaisiin katsoa, että tämä toimi koskee niitä erikseen.

Toisaalta jonkin henkilöryhmän yhteisiä etuja edistämään perustettua yhdistystä ei voi koskea erikseen sellainen toimi, joka vaikuttaa tämän henkilöryhmän yleisiin etuihin, jos tämä toimi ei koske näitä henkilöitä erikseen. Lisäksi vaikka onkin totta, että erityisillä seikoilla, joihin kuuluu esimerkiksi yhdistyksen asema EY 230 artiklassa tarkoitetun säädöksen antamiseen johtaneessa menettelyssä, voidaan perustella sellaisen yhdistyksen nostaman kanteen tutkittavaksi ottaminen, jonka jäseniä riidanalainen säädös ei koske erikseen, erityisesti, kun tämä säädös on vaikuttanut sen asemaan neuvottelijana, kyseisten yhdistysten osalta ei ole kyse tällaisesta tilanteesta. Riidanalainen asetus ei myöskään koske kyseisiä yhdistyksiä erikseen sillä perusteella, että jossakin säännöksessä annettaisiin niille nimenomaisesti joukko menettelyllisiä oikeuksia.

(ks. 35, 36, 38, 42–44, 48 ja 50–52 kohta)

2. Vaikka onkin totta, että kumoamiskanteen yhteydessä EY 230 artiklan neljännessä kohdassa asetettua edellytystä, jonka mukaan toimen on koskettava henkilöä erikseen, on tulkittava tehokasta oikeussuojaa koskevan periaatteen valossa ottaen huomioon ne eri tekijät, joiden perusteella kantaja voidaan yksilöidä, tällaisella tulkinnalla ei kuitenkaan voida syrjäyttää kyseistä edellytystä.

(ks. 56 kohta)